Mekaten wigatining kamursidan ingkang prelu dipun upadi dening umatipun Gusti, dipun tandhesaken dening Paulus wonten ing piwucalipun lumantar I Korinta 2:1-16. Paulus mratelakeken bilih enering paladosanipun inggih punika mbabar Injil ingkang ateges mbabar tentrem rahayu. Piyambakipun milih margining gesang dados juru wartaning Injil ingkang lelawanan kaliyan cara gesangipun para panguwaos ingkang condhong kumawasa. Paulus milih margining gesang dados pawarta Injil ingkang malah mbabar utawi nyunaraken katentreman. Punapa ingkang njalari Paulus kados mekaten punika? Awit piyambakipun mitadosi Rohing Allah ingkang ngaubi gesanging manungsa badhe ndhatengaken kawicaksanan nuwuhaken raos pangraos kados dene Sang Kristus (ayat 9-16).